Rutiel is 'n mineraal met chemiese formule TiO2. Dis een van ses minerale met hierdie samestelling. Die bekendste ander strukture is anataas (tetragonaal) en brookiet (ortorombies). Rutiel kom voor in die hoëtemperatuur- en hoëdrukfase. Anataas transformeer na rutiel bo 730 °C. Benewens hierdie strukture is ook bekend: 'n TiO2(B)-struktuur met 'n struktuur wat naverwant aan die VO2(B)-struktuur is. 'n TiO2(II)-polimorf wat 'n alfa-PbO2-tipe struktuur het. 'n baie metastabiele vorm TiO2(H) wat 'n hollandiet-struktuur het. Om die verskeie polimorfe te onderskei word X-straaldiffraksie of Ramanspektroskopie dikwels aangewend. Rutiel is naas ilmeniet en anataas 'n belangrike bron van titaan en word in verskeie lande soos Australië, Brasilië en ook Suid-Afrika gemyn. Die eerste verskeping van rutiel was in 1977 van die mineraalsande van Richardsbaai in KwaZulu-Natal. Rutiel is die argetipe van die C4-struktuur van die strukturbericht-klassifikasie. Dit het 'n tetragonale struktuur waarin die titaankatione deur 'n oktaëder van suurstofione omring word.